ଜଗତସିଂହପୁର, ଫେବ୍ରୁଆରୀ ୮ (ଲୋକାଲ ୱାୟାର): ଜଗତସିଂହପୁର ଜିଲ୍ଲା ତିର୍ତ୍ତୋଲ ବ୍ଲକ ଅନ୍ତର୍ଗତ ଜଡତିରା ପଞ୍ଚାୟତରେ ହୋଇଥିବା ଆର୍ଥିକ ଅନିୟମିତତାର ତଦନ୍ତ ପାଇଁ ଦାୟର ରିଟ୍ ପିଟିସନର ବିଚାର କରି ଓଡିଶା ହାଇକୋର୍ଟ ଭିଜିଲାନ୍ସ ଏସପିଙ୍କୁ ତଦନ୍ତ ନିର୍ଦେଶ ଦେଇଛନ୍ତି ।
ଜଡତିରା ପଞ୍ଚାୟତରେ କଲ୍ୟାଣ ମଣ୍ଡପ ନିର୍ମାଣ ପାଇଁ ପଞ୍ଚାୟତିରାଜ ଓ ପାନୀୟ ଜଳ ବିଭାଗ ତରଫରୁ ୧୦ ଲକ୍ଷ ଟଙ୍କା ଅନୁଦାନ ମିଳିଥିଲା ।
ତେବେ ସରପଞ୍ଚ କବିତା ବେହେରା ପଞ୍ଚାୟତର ବଡ ଗାଁଗୁଡିକୁ ଉପେକ୍ଷା କରି ନିଜ ଗାଁ ବନ୍ଧବାଟିରେ କଲ୍ୟାଣ ମଣ୍ଡପ ସ୍ଥାପନ ନିଷ୍ପତି ନେଇଥିଲେ ।
ସେହିପରି ତିର୍ତ୍ତୋଲ ବ୍ଲକର ଅତିରିକ୍ତ ନିର୍ବାହୀ ଯନ୍ତ୍ରୀ ଓ କନିଷ୍ଠ ଯନ୍ତ୍ରୀ ୧୦ ଲକ୍ଷ ଟଙ୍କା ବ୍ୟୟ ଅଟକଳ ରଖି ଯୋଜନା ପ୍ରସ୍ତୁତ କରିଥିବା ବେଳେ ସରପଞ୍ଚ ୨୦ ଲକ୍ଷ ଟଙ୍କାର ପ୍ରକଳ୍ପ ପାଇଁ ପ୍ରଶାସନିକ ଅନୁମୋଦନ ଆଣିବା ସହ ୱାର୍କ ଅର୍ଡର ଜାରି କରିଥିଲେ ।
ଏହି ଅନିୟମିତତା ସମ୍ପର୍କରେ ଭିଜିଲାନ୍ସ ଏସପି, ଡିଏସପି, ତିର୍ତୋଲ ବିଡିଓ, ପଞ୍ଚାୟତିରାଜ ଓ ପାନୀୟ ଜଳ ବିଭାଗର ପ୍ରମୁଖ ସଚିବଙ୍କ ଦୃଷ୍ଟି ଆକର୍ଷଣ କରାଯାଇଥିଲେ ମଧ୍ୟ କିଛି ସୁଫଳ ନମିଳିବାରୁ ଦେବାଶିଷ ଶର୍ମାଙ୍କ ନେତୃତ୍ୱରେ ୨୧ ଗ୍ରାମବାସୀ ଓଡ଼ିଶା ହାଇକୋର୍ଟରେ ରିଟ୍ ପିଟିସନ ଦାୟର କରିଥିଲେ ।
ଜଷ୍ଟିସ ବିଶ୍ୱଜିତ ମହାନ୍ତି ମାମଲାର ଶୁଣାଣି କରି ଭିଜିଲାନ୍ସ ଏସପି, କଟକଙ୍କୁ ୬ ମାସ ମଧ୍ୟରେ ତଦନ୍ତ ରିପୋର୍ଟ ଦାଖଲ କରିବାକୁ ନିଦେ୍ର୍ଦଶ ଦେଇଛନ୍ତି ।
